KIRJALLINEN KYSYMYS E-2793/02 esittäjä(t): Robert Goebbels (PSE) komissiolle. Kilpailu kaupallisen lentoliikenteen alalla.



Virallinen lehti nro 155 E , 03/07/2003 s. 0053 - 0053



KIRJALLINEN KYSYMYS E-2793/02 esittäjä(t): Robert Goebbels (PSE) komissiolle (4. lokakuuta 2002) Aihe: Kilpailu kaupallisen lentoliikenteen alalla Komissio on antanut luvan tiettyihin lentoyhtiöiden välisiin yhteistyösopimuksiin. Sopimusten seurauksena on usein yhteistunnusten käyttö (ns. code-sharing), eli kahden yhtiön myymien yhteisten lentojen järjestäminen yhdistämällä lentojen numerot. Asiakkaan ostettua lipun lentoyhtiöltä A, hän matkustaakin yhtiöllä B, joka ei ehkä tarjoa yhtiön A mainostamaa palvelua. Yhteistunnusten käyttäminen ei kuitenkaan johda vain usein harhaanjohtavaan mainontaan, vaan rajoittaa itse asiassa lehtoyhtiöiden välistä kilpailua ennen kaikkea vähiten liikennöidyillä lentokentillä. Miten komissio aikoo reagoida tähän kehitykseen, joka uhkaa rajoittaa täysin lentoyhtiöiden välistä kilpailua, koska niiden muodostamien liittoutumien seurauksena on oligopoli? Mario Montin komission puolesta antama vastaus (12. marraskuuta 2002) Monet kansainväliset lentoyhtiöt ovat turvautuneet yhteistunnusten käyttöön ja muihin yhtiöiden välisiin yhteistyömuotoihin (esim. liittoutumat) pystyäkseen vastaamaan paremmin lentoliikenteen uusiin haasteisiin, kuten vapauttamiseen ja globalisaatioon. Yhteistunnusten käytöllä tarkoitetaan, että jokin lentoyhtiö antaa oman yhtiötunnuksensa toisen lentoyhtiön lennolle tai kaksi lentoyhtiötä käyttää samaa yhtiötunnusta yhteisellä lennolla. Lentoyhtiöt voivat hyödyntää yhteistunnusten käyttöä eri tavoin, ja lentoyhtiöiden välisen yhteistyön määrä vaihtelee. Komissio myöntää, että yhteistunnusten käyttöä koskevista sopimuksista voi olla huomattavaa hyötyä erityisesti liikematkustajille, jotka tarvitsevat sujuvaa maailmanlaajuista palvelua, ja interlining-matkustajille, jotka yleensä hyötyvät tällaisesta yhteistyöstä hintojen laskun muodossa. Yhteistyöstä voivat hyötyä myös matkustajat, joiden lähtö- tai pääteasema on jokin harvaan liikennöity lentokenttä, sillä ilman yhteistunnusten käyttöä palvelujen saatavuus olisi paljon huonompi. Yhteistunnusten käyttöä koskevat sopimukset saattavat kuitenkin vähentää kilpailua, sillä ne johtavat markkinoiden keskittymiseen. Kilpailua rajoittavat sopimukset kilpailijoiden välillä voidaan hyväksyä yhteisön kilpailusääntöjen perusteella ainoastaan silloin, kun osapuolet pystyvät osoittamaan, että sopimuksen tuomat edut ovat suuremmat kuin kilpailua rajoittavat vaikutukset. Tämä on todennäköistä silloin, kun sopimuksilla luodaan huomattavasti laajempia verkostoja ja sopimusosapuolilla joko ei ole lainkaan tai on vain harvoja päällekkäisiä lentoreittejä. Lisäksi on osoitettava, että kuluttajat saavat osansa näistä eduista, että etuja ei voida saavuttaa vähemmän kilpailua rajoittavilla vaihtoehdoilla ja että kilpailu ei poistu täysin. Tarvittaessa komissio voi määrätä aiheellisia toimenpiteitä, joiden tarkoituksena on varmistaa kilpailun jatkuminen. Yhteistunnusten käyttöä koskevia sopimuksia on siis arvioitava tapauskohtaisesti vertaamalla keskenään niiden hyödyllisiä ja haitallisia vaikutuksia kilpailuun. Komissio on suhtautunut harkitsevasti liittoutumiin ja muihin yhteistyömuotoihin, myös yhteistunnusten käyttöön. Vaikka komissio myöntää, että tällaisilla järjestelyillä voi olla etunsa, komissio on hyväksynyt tällaisia sopimuksia vasta sitten, kun on löydetty korjaustoimenpiteet kilpailuongelmien ratkaisemiseksi. Komissio muistuttaa myös lentoyhtiöiden tekemästä, helmikuussa 2002 voimaan tulleesta vapaaehtoisesta lentomatkustajien palvelun laatua koskevasta sitoumuksesta, jonka 13 artiklassa todetaan, että kuluttajille on annettava asianmukaista tietoa yhteistunnusten käytöstä lentoa varattaessa.